LidanRubinov/Halacha-QA huggingface dataset:
שאלה: קדיש יתום: אבא שלי אביו נפטר בראש חודש אדר הוא עובד במשמרות של 12 שעות כל משמרת רצונו להגיד קדיש על אביו במשך שנה שלמה אבל בגלל סוג עבודתו יכול להיות שיהיו הגבלות בנושא אמירת הקדיש איך אפשר לפתור את הבעיה? אבקש את תשובתך במהירות האפשרית היות ועליו לתת תשובה למקום עבודתו בנוגע להמשך העבודה ב ביתו המודאגת
תשובה: אפשר לשכור אדם אחר או לבקש מקרוב משפחה שיגיד קדיש במקומו במשך שנת האבילות. הרב חיים כץ.
שאלה: מועד ביאת המשיח: כתוב בתורה: "הפוך בה והפוך בה דכולה בה". שמעתי מרב גדול בתורה, ראש ישיבה, שהאר"י זצוק"ל ידע המועד (מה שצפוי ע"י הקב"ה ), לביאת המשיח. מתי המועד (הצפוי) לביאת המשיח?
תשובה: איננו יכולים לדעת את מועד ביאת המשיח ואנו מאמינים שבכל יום הוא יכול להגיע, וכל החישובים הם מיותרים, כי יש אפשרות להקדים ולאחר את הקץ ע"פ מעשיהם של ישראל. וכבר כתב הרמב"ם תיפח רוחם של מחשבי קיצין.
שאלה: כללי מחאה-הפגנה: א.האם חסימת כבישים, כמחאה נגד ההתנתקות, מותרת על פי ההלכה? ב.ברגע ששוטר, מגיע לפנות אותי ממאחז וכו, עד כמה מותר להתנגד, או שמא ברגע שמרימים אותי, אסור לי להתנגד כי עלול לבוא על ידי שהשוטר יכה אותי, ויש בזה משום "לפני עיוור"?
תשובה: א. אם חוסמים כבישים בשביל כסף, כמו נהגי המשאיות שחסמו כבישים בגלל שהעלו את מחיר הסולר, וזהו דבר המקובל בחברה, אינני רואה סיבה שאלו שנלחמים על דבר אמיתי וערכי לא יוכלו לעשות זאת. ב. אין בזה "לפני עיוור", אבל שההתנגדות לא תהיה אקטיבית.
שאלה: דוא"ל במוצ"ש: חבר שלי (שאינו דתי ) שולח לי דוא"ל בשבת. ובמוצ"ש אני רואה שקיבלתי דוא"ל. האם מותר לי לפתוח את הדוא"ל?
תשובה: צריך להמתין בכדי שיעשו, ולכן תמתין עשרים דקות עד שתפתח אותו.
שאלה: מדיח כלים: כיצד עוברים במדיח כלים מחלב לבשר ולהפך?
תשובה: יש לבדוק שאין בחלקו הפנימי של המדיח חלקים העשויים מקרמיקה או מפורצלן כי אז יש בעיה להשתמש לשני הסוגים. כמו כן, יש לקנות רשתות נפרדות להנחת הכלים, כאשר בין סוג למשנהו יופעל המדיח במים נקיים ללא כלים עד לחום המקסימלי, ואח"כ יישפכו המים ויוכנסו לתוכו הכלים מן הסוג השני על גבי הרשת המתאימה להם. הרב רואי מרגלית.
שאלה: חימום חלה על הפלטה: האם מותר בשבת לחמם חלה או עוגה או דבר מאכל אחר שאינו מבושל אלא אפוי או צלוי על סיר שעומד על הפלטה למנהג האשכנזים?
תשובה: מותר, בתנאי שהיא לא משחימה יותר אלא רק מתחממת (בד"כ זה מה שקורה ולכן מותר). לספרדים מותר בכל מקרה אם היא אפויה כבר. הרב רואי מרגלית.
שאלה: החזקת ילדים גירושין ומזונות: 1.מה טעמי ההלכה לחיוב האב בת מזונות? 2.האם ניתן לכפות אב שאינו אמיד, או ללא יכולות כספיות אלמנטריות, בת מזונות? 3.מדוע לפי ההלכה בבחינת אומד מעמדם הכלכלי של הנשים בדורינו זה, לא יחויבו הנשים בת מזונות באופן שוויוני לגבר. מדוע לא תחויב האישה בלבד בת מזונות ילדים ובעלה, כאשר האישה היא המפרנסת היחידה והבעל לומד בכולל?
תשובה: חיוב מזונות נקבע ע"י ח, וזה מובא כבר במשנה ובגמרא. מדין הגמרא, האב חייב במזונות ילדיו עד גיל 6, ותיקנו בדורות מאוחרים יותר עד גיל חמש-עשרה, ואחר-כך הוסיפו עד גיל שמונה-עשרה. חיוב מזונות כולל את כל ההוצאות השוטפות בכדי שהילד יוכל להתקיים ולחיות. לא חייבו את האישה במזונות, משום שעל-פי ההלכה האישה לא חייבת לצאת לעבוד, ואינה חייבת להביא פרנסה הביתה. מה שנשים כיום יוצאות לעבוד זהו מרצונן החופשי ולא מכוח חיוב של ח, ולכן אי-אפשר לכפות עליהן לשלם מזונות, כי הן לא אמורות להיות מביאות הפרנסה לבית. למרות זאת, תמיד התחשבו במצבו הכלכלי של האב, וחייבו אותו במזונות בהתאם ליכולתו. ומה שהוא לא יכול לזון את ילדיו, נופל על כתפי הציבור, וזה נחשב בגדר של צדקה שהציבור חייב בה.
שאלה: כיבוד הורים וזיווג: היה לי קשר מיוחד עם בחורה ורצינו להתארס,אך היה לנו וויכוח ביננו והחלטנו להפרד. אני יודע שהיא אוהבת אותי ואני אוהב אותה. ההורים שלי לעומת זאת לא אוהבים אותה ורוצים לשדך לי כבר מישהי אחרת. אני עדיין חושב שעליה (על הבחורה שנפרדתי ממנה).ההורים ממש לא רוצים אותה בתור כלה - ועכשיו על אחת כמה וכמה,התנגדותם מאוד עזה אך אני לא רוצה את השידוך ואני כן רוצה לחזור אליה. מה לעשות להכעיס את ההורים וליישב עמה את ההדורים או לשכוח ממנה?
תשובה: אם ההורים שלך מתנגדים מפני שלדעתם היא לא מתאימה לך יש מקום לבדוק את הדבר. האם יש לבחורה מדות טובות, האם יש לכם שאיפות דומות, כי אי אפשר לבנות בית בריא וטוב רק על אהבה. ואם אכן יש לה את כל המעלות הטובות וגם יש אהבה ביניכם זה בסיס טוב לבנית בית בישראל. ואתה גם תוכל לשכנע את הוריך שהיא טובה. אך גם אם ההורים אינם מסכימים אף שאתה משוכנע שיש לה את המעלות והמידות הטובות וגם תתיעץ אם אדם מוסמך שמכיר את שניכם והוא יביע את דעתו החיובית. אז אתה יכול לחזור אליה למרות התנגדות ההורים ותנסה לשכנע אותם שגם הם יהיו מרוצים.
שאלה: נטילת ידיים לאחר בדיקת דם: אני חולה סוכרת, ובודק את רמת הסוכר בדם בדקירה באצבע מספר פעמים במשך היום. האם ההלכה מחייבת ליטול ידיים אחרי כל בדיקת דם כזו?
תשובה: זה לא נחשב להקזת דם, ואינך צריך ליטול ידייך.
שאלה: חמץ בצימר: אנו רוצים לנפוש בצימר בחו"מ פסח בת על מי חלה חובת מכירת חמץ? על בעל הצימר או שאני יכול למכור את החמץ מראש לפני הגעתי למקום? האם אפשר לבדוק חמץ בחו"מ? כוון שאני משלם על השהות, אם יימצא חמץ, למי הוא שייך? לבע"ב או למתארח?
תשובה: א. אין חובה למכור חמץ, יש חובה לאבד את החמץ ויש אפשרות למוכרו. יש להניח שבדירה לא יהיה חמץ, אך עכ"פ אתה יכול לדרוש מבעל הדירה לדאוג שלא יהיה חמץ. בכל מקרה אינך יכול למכור חמץ שלא שייך לך. ב-ג. כשתגיע לדירה בפסח אם תמצא חמץ יש לאבדו ולא למוכרו כיון שכבר נאסר. הרב חיים כץ.
שאלה: מדבר לעצמי בכפיתיות: יש לי בעייה - אני סובל מ-OCD. זו בעיית של הפרעה טורדנית כפייתית. אני כל הזמן מדבר עם עצמי בלב (נודר נדרים, מקדש נשים ועוד). האם אלו נחשבים נדרים? עכשיו כטיפול עצמי אני לא נלחם בזה ונותן למחשבה לעשות את שלה כי כשנלחמים בה זה מתגבר. האם זה נדר? עושים התרה לזה? הרי גם אחרי ההתרה זה ימשיך כי זו הפרעה טורדנית כפייתית.
תשובה: אין זה נדר ואין לך לחוש כלל. הטוב ביותר שתמסור מודעה בפני שלושה שכל נדרים שאתה נודר לא יחולו עד שתשתחרר לגמרי מההפרעה הכפיתית. אני מקווה שאתה מקבל יעוץ כי יש דרכים לצאת מזה.
שאלה: אבא שדורש לשקר: אבא שלי ביקש ממני להגיד בבית משפט שהוא אדם ישר, והוא לא. האם מותר לי לשקר?
תשובה: תתחמק באלגנטיות, בצורה שלא תפגע בו, מפני שזה ממש המקרה של אדם שאביו ביקש ממנו לעבור עבירה, שאסור לבן לשמוע לו.
שאלה: איפור קבוע לאישה - קעקוע?: האם איפור קבוע באיזור הגבות והעיניים נחשב לקעקוע שאסור עפ"י ההלכה?
תשובה: אם זוהי טכניקה של צביעה מאוד חזקה על העור, הדבר מותר. אבל אם זה נעשה על-ידי דיקור וצביעה מתחת לעור, הדבר אסור. לתשובת הרב יעקב אריאל.
שאלה: תשובת הרב ביחס לגזל זמן בחסימת צירים: לא הבנתי את תשובת הרב. מדוע בגלל שחסימת כבישים זה דבר מקובל בכל העולם, וחלק מהחיים הדמוקרטיים, זה נהיה מותר מבחינה הלכתית? הרי יש דברים שלמרות שהם "מקובלים" הם בכל זאת אסורים, כגון העלמת מס וכדו. ועוד- בחסימת צירים יש גם ספק פיקוח נפש.
תשובה: בעקירת הישובים יש בודאי סכנות גדולות של נפשות בחסימת צירים אין ממש סכנות אלא חששות רחוקים. מה שמקובל בעולם כחלק מהחיים הדמוקרטיים זה הסכמת הציבור אף שברגע זה יש מישהו שנפגע פעם הבאה הוא יהיה הפוגע. על כן אין בזה איסור הלכתי.
שאלה: מותר לחסום כבישים?: באופן תיאורטי, האם מותר לחסום כבישים בידיעה שיש סיכוי רב שזה יעזור לעצור את ההתנתקות. למרות שיש סיכוי רב שיתקעו בחסימה אמבולנסים או יולדות או מקרים אחרים של פיקוח נפש?
תשובה: אם נלך אחרי חששות, אין לדבר סוף. וכשיש חפץ חשוד על הכביש, גם-כן חוסמים את התנועה, למרות שיש שם אמבולנסים וכדומה. הסיבה לכך שהחסימה כשיש חפץ חשוד היא לגיטימית, מפני שעושים את זה להציל לטווח רחוק הצלה יותר גדולה. אותו הדבר כאן, שהחוסמים עושים למען בטחון עם-ישראל וההתיישבות, והרי אין ספק שהטרור יגבר אם התוכנית הזאת תתבצע. לכן הם עושים עצירה בשביל להציל יותר בטווח הרחוק, והדבר מותר ואף מסייע. עוד בנושא זה מאת הרב. לתשובת הרב זלמן מלמד. לתשובת הרב יעקב אריאל. האם ניתן לתבוע חוסמי כבישים? מה עוד ניתן (היה) לעשות למניעת הגירוש?
שאלה: מותר לחסום כבישים?: באופן תיאורטי, האם מותר לחסום כבישים בידיעה שיש סיכוי רב שזה יעזור לעצור את ההתנתקות. למרות שיש סיכוי רב שיתקעו בחסימה אמבולנסים או יולדות או מקרים אחרים של פיקוח נפש?
תשובה: החששות שהעלת הם לא יותר גדולים מהסכנה שיש בעקירת הישובים. חסימות הכבישים מסייעות למאבק. לתשובות הרב דב ליאור לחץ כאן וכאן. לתשובת הרב יעקב אריאל. האם ניתן לתבוע חוסמי כבישים? מה עוד ניתן (היה) לעשות למניעת הגירוש?
שאלה: משלוח מנות לאדם חילוני: האם מותר לתת משלוח מנות לאדם חילוני הרי ברור שאותו אדם לא יברך לפני אכילת המשלוח. מצד השני מטרת המשלוח היא קירוב לבבות. מה הדין? כיצד לנהוג?
תשובה: האם זו הדרך היחידה לקרוב לבבות? ואם תשלח פרחים למשל, או ספר טוב? (כגון ספריו של הרב סבתו). נכון שאין מקיימים בכך מצות משלוח מנות אך מצינו לר' שלמה אלקבץ שחיבר ספר "מנות הלוי" ושלחו כמשלוח מנות לחותנו. כנראה נוסף למשלוח מאכלים ששלח לאחרים. אם בכל זאת אין לך ברירה, כתבו הפוסקים שאם מקיימים מצוה בכך מותר להגיש מאכל ליהודי שאינו מברך.
שאלה: מנין נשים: האם יכולות נשים לקרוא לעצמן מגילה (מנין נשים) האם יש בזה מעלה לאשה שכך תצא י"ח קריאת מגילה או שיש בזה גריעותא?
תשובה: אשה יכולה לצאת על ידי אשה אחרת. אבל המעלה היותר שלמה היא אם אפשר לשמוע יחד אם כל הציבור, ברוב עם הדרת מלך. ובעיקר בקריאת המגילה משום פרסומי ניסא.
שאלה: חינה בליל ל"ג בעומר: האם יש מניעה הלכתית לקיים חינה בערב ל"ג בעומר? ארוסי אשכנזי מצד אביו ומרוקאי מצד אמו. אני מרוקאית משני הצדדים. רוב המוזמנים לחינה הם בני העדה המרוקאית.
תשובה: יש אשכנזים הנוהגים לעשות אפילו חתונות בליל ל"ג בעומר, אבל הספרדים מחמירים בזה. לכן נראה לי שאם יעשו את החינה ללא מוזיקה, גם לפי הפוסקים הספרדים זה יהיה מותר.
שאלה: אורחים חילונים בפסח: אני ובעלי באים ממשפחות חילוניות, אנו גרים במושב סגור בשבת. היינו רוצים לדעת האם אפשר להזמין את המשפחות שלנו לערב חג פסח בידיעה כי הם לא רוצים להשאר ללון אצלנו (למרות שהפצרנו בהם) על מנת שנוכל לחוג את החג בקרב המשפחה, ואף לקרב אותם מעט לדת ולהנות מחג כשר והילכתי.
תשובה: השנה ערב פסח חל בשבת וליל הסדר במוצאי שבת. אם תזמיני אורחים הם לא רק יסעו אחר הסדר בחג אלא אף יסעו בשבת אליכם. איני מוצא אפשרות להזמין אותם כאשר בואם יהיה כרוך בחילול שבת וחג. גם אילו החג היה ביום אחר זה לא היה נכון להזמין אותם, ק"ו השנה. הדברים אמורים למרות הערך והמעלות שיש בהזמנתם כפי שציינתם.
שאלה: מתנות לאביונים בחו"ל: השנה אצטרך לשהות בחו"ל, במהלך חג הפורים. במקום שהותי יש יהודים, אך לא ניתן להחשיבם כאביונים. האם אפשר לתת מתנות לאביונים לגוי?
תשובה: כתב השו"ע בסימן תרצ"ד סעיף ג': אין מדקדקים במעות פורים אלא כל מי שפושט ידו ליטול נותנים לו. ובמקום שנהגו ליתן אף לעכו"ם נותנים (משנ"ב: אם יש בעיה של דרכי אבל בלאו הכי אין לתת לגוי שגוזל בזה עניי ישראל). ובסעיף ד' כתב השו"ע: במקום שאין עניים יכול לעכב מעות פורים שלו לעצמו ונותנם במקום שירצה. הרב רואי מרגלית. סכום מתנות לאביונים
שאלה: ברכה אחרונה בלי ברכה ראשונה?: אם מאיזשהן סיבות לא אמרתי ברכה לפני אוכל. האם מותר צריך להגיד ברכה אחרי האוכל בהתאם למה שאכלתי?
תשובה: ודאי שצריך לברך אחר האוכל ואין קשר בין הדברים. הרב רואי מרגלית.
שאלה: אסור להסתכל על כוכבים? : האם זה נכון שאסור להצביע על כוכבים או להסתכל עליהם או על הירח (שלא לצורך מצווה כגון לראות אם כבר יצאו ג כוכבים להתפלל ערבית, אלא סתם כך)? ובמידה ואסור, ומי שעשה כן חטא, מהי תשובתו?
תשובה: לא ידוע לי על כך. רק על הקשת נאמר שלא להסתכל. כמו"כ אסור להביט בשמש מסיבות רפואיות
שאלה: האם נדרתי למעשר?: עלה ברצוננו לתת מעשר כספים, על אף שידענו שיש דעות האומרות שאין בכך חיוב.בינתיים יצא לנו לתת פעם אחת, ובפועל אנו ראים שזה קצת קשה לעמוד בסכום של מעשר. שאלתינו: 1. האם זה עלינו כנדר, ואנו מחויבים בנתינה או בהתרת נדרים? 2. אם זה נדר, האם אנו מחוייבים לתת מעשר ממש, או כל תרומה בסכום אחר תועיל? 3. אם כן צריך התרת נדרים, האם יש חובה לפרש הנדר (זה לא נעים לנו) או שמספיק להפר נדר בכלליות?
תשובה: א. אם לא הייתה כוונה מפורשת בתור נדר, זה לא מחייב, ולא צריך התרת נדרים. אבל אם כוונתם במפורש לנדר, צריך ללכת לרב שימצא לכם פתח להתיר את הנדר. יכול להיות שזה שקשה לכם מכל מיני סיבות, זה עצמו פתח להתרת הנדר. ב.אם אמרתם סכום מפורש, או שאמרתם: "מעשר מהמשכורת", תלכו למורה הוראה שיבדוק את הנדר, ויראה אם אפשר להתיר אותו. ג. לא צריך להגיד לרב שקיבלתם על עצמכם סכום מסוים.
שאלה: תביעה על חוב עם ריבית: לעתים פונים אליי בבקשה לסייע בגביית חובות. עורכי דין נוהגים לשלוח מכתב סטנדרטי. שמופיע בסופו נוסח בסגנון זה: באם לא תשלם במשרדי סך של __________ שקלים בתוספת הפרשי ריבית והצמדה של __________ ש"ח וזאת בתוך שבעה ימים מיום קבלת מכתבי זה, יאלץ מרשי לנקוט נגדך באמצעים החוקיים לגביית החוב. האם עניין הריבית, שמוזכר במכתב הוא על פי ההלכה?
תשובה: ריבית זו אסורה בגבייה, וגם היתר-עיסקא לא יועיל, מפני שאין כאן עסקה. לכן תשמיט משפט זה, ותכתוב במקום זאת שמרשך יתבע את כל הנזקים היוצאים מאי החזרת החוב. אם זה לא אפשרי, תגיד בפני שני עדים שאתה כותב משפט זה מפני שהנך מוכרח לכתוב כך, אבל אינך מתכוון לגבות ריבית זו, ובאמת אל תגבה אותה.
שאלה: מכירת חמץ גמור כדי לתיתו למשפחה עניה: קיימת ברשותי כמות גדולה של חמץ בעין (ספגטי ואטריות למינם, קמח וכד ). ברצוני לשאול האם אני יכול למכרם במכירת החמץ למרות שהם חמץ גמור, כיוון שאני מעוניין לתרום אותם לאחר הפסח למשפחה עניה המתגוררת בשכנותי, ובכך כמות זו לא תיזרק לפח אלא תעזור ותסיייע למשפחה ניזקקת.
תשובה: תכלול את החמץ הזה במכירת חמץ, ולאחר פסח תתן אותו למשפחה הנזקקת שבשכנותך.
שאלה: למה דג הוא לא בשרי?: אני תחקירנית של התוכנית "לכו חפשו" בערוץ לוגי, ערוץ המדע של הילדים. במסגרת התוכנית אנו עונים על שאלות שילדים שואלים ומראים להם את הדרך בה הגענו לתשובה. השבוע נשאלה השאלה "מדוע דג אינו נחשב בשרי?" אודה לכם אם תענו על השאלה.
תשובה: התורה אסרה בשר בחלב ע"פ מה שכתוב "לא תבשל גדי בחלב אימו", ולכן בשר נחשב רק בבהמות המניקות ויונקות חלב אם. נכון הדבר שחכמים גזרו גם על עוף בגלל הדמיון שבין בשרו לבשר הבהמה, אך בדג השוני בטעם ובמראה כ"כ גדול, שלא מצאו לנכון לגזור עליו.
שאלה: העברת ספר תורה ממקום למקום: לפני כחודש הכנסנו ס"ת לע"נ של אבי לביה"כ. אנו מעונינים שבננו יקרא בשבת בר המצווה בספר התורה הזה בבית ההארחה שבו אנו חוגגים לו את שבת בר המצווה. מהן ההלכות הקשורות בענין, כיצד מעבירים את ספר התורה ממקום למקום?
תשובה: יש להעביר את ספר התורה לא לפני הקריאה, אלא מעט קודם, שלא יראה שהוא מועבר לצורך הקריאה בלבד. כמו-כן יש להעבירו בליווי של שלושה אנשים, ובתוך ארון סגור טוב, שלא יפתח ויפול, חס-ו
שאלה: ברכת האילנות - מתי?: מתי זמנה של ברכת האילנות? האם בשנים בהן יש אדר שני משתנה זמן הברכה?
תשובה: זמן ברכת האילנות הוא בחודש ניסן גם בשנה מעוברת. ונוהגים כבר בר"ח ניסן לברך. הרב רואי מרגלית.
שאלה: מסטיק בצום: האם מותר לאכול מסטיק בצום כי אתה מוציא את זה מפיך אחרי זה?
תשובה: אסור, כיון שיש בו מתיקות וחומרים שאותם כן בולעים ורק אח"כ שהוא בלי טעם זורקים. הרב רואי מרגלית.
שאלה: לצחצח שיניים בצום: האם מותר לצחצח שינים בצום?
תשובה: ביום-כיפור ובתשעה באב אסור. בשאר הצומות, לכתחילה לא ישטוף את פיו, אבל אם זה מפריע לו, מותר לו לשטוף פיו.
שאלה: שתייה בשוגג בצומות הקלים: בתענית אסתר הלכתי לשטוף את הידיים מלכלוך, וכהרגלי ביום רגיל שתיתי קצת מים מברז ואז נזכרתי שצום. רציתי לדעת מה אני יכול לעשות כדי לכפר על זה?
תשובה: רבינו יעקב מליסא, בעל "נתיבות המשפט", אומר, שאדם שעבר על איסור דרבנן בשוגג, אינו צריך כפרה.
שאלה: קיטניות בפסח: מה יעשה אשכנזי בבית ספרדי בפסח לעניין קיטניות? האם אפשר לאכול מסירים שבושלו בהם קיטניות?
תשובה: האיסור הוא לאכול אותם כמות שהם. לכן פוסק הרמ"א בהלכות פסח, שמי שבישל תבשיל רגיל ומצא בו קצת אורז, משליך את האורז, והתבשיל מותר באכילה. מסיבה זו גם לא נאסר כלי שבישלו בו קטניות.
שאלה: תחפושת : האם מותר להתחפש להמן או לאחשורוש:כי אחשורוש לקח את שוחד המן.ואילו המן הארור רצה להשמיד את העם היהודי
תשובה: ראוי להתחפש לדמויות חיוביות ולא לדמויות שליליות.
שאלה: מתנות לאביונים בו ביום: אני נותן מתנות לאביונים לבית תבשיל אבל אני לא בטוח שדווקא באותו היום ישתמשו בו. מותר? מה צריך לעשות אם זו הברירה היחידה שיש לי?
תשובה: זה נחשב שנתת והעניים זכו בזה, והם בוחרים לשמור את הכסף הזה, ולהשתמש בו בפעם אחרת.
שאלה: מתנות ל"אביונים": בפורים קיבלתי ממשהו "מתנות לאביוניום" האיש הזה אמר לי שאני כאילו האביון שלו ואני אמור לשמוח בכסף שהוא הביא לי. האם הדבר הזה באמת נכון? האם אני חייב לתת את זה לאביונים אמתיים?
תשובה: אם אינך עני באמת, אתה צריך להעביר את הכסף הזה הלאה לעניים.
שאלה: תקנת יהושע: באחרונה נתקלתי בתקנה זו שלא נמצא הבן או הבת בהלוית אביהם (תקנה זו לפי הבנתי חלה בירושלים). האם מנהג זה חל על האם? מה הטעם נהג זה שלכאורה סותר את מנהג כיבוד אב? ומי הוא "יהושע" הנ"ל שעל שמו נקראת תקנה זו?
תשובה: זהו מנהג הנהוג בירושלים, ומקורו בקבלה. בירושלים, שאנשיה היו יותר פרושים וצדיקים, נכנסו גם כל-מיני מנהגים שעל-פי תורת הסוד. למעשה, מנהג זה נהוג רק בהלווית האב, ומקורו במנהיג ישראל, יהושע בן-נון.
שאלה: נפילת אפיים ברכבת: מה אומרת ההלכה לגבי נפילת אפיים בתחנון במקום בו אין ספר תורה (למשל: מניין ברכבת)?
תשובה: יגידו תחנון ללא נפילת אפיים, חוץ מאשר בירושלים, שנופלים על פניהם גם ללא ספר תורה.
שאלה: ברכות לפעוטות: אני מטפלת במעון של פעוטות בגילאי שנה וארבעה עד שנה ושמונה חודשים. האם אני צריכה לברך להם לפני שהם אוכלים (כדי ללמדם או להוציאם ידי חובה)? האם זה טוב שאענה אמן אחרי הברכה שלי כדי ללמדם לענות אמן?
תשובה: אם הם מסוגלים ללמוד ממך את הברכות ברכי בשם ומלכות למרות שאינך אוכלת. את יכולה גם לענות אמן אם הם ילמדו זאת ממך.
שאלה: בקשת מחילה: א.) אדם שהרגיז או העליב מישהו מעט, ורוב הסיכויים שאותו אדם מחל לו, אלא שהאדם שהרגיזו אותו כבר נפטר, האם האדם שהרגיזו חייב לבקש מחילה מן הנפטר? ב.) האם דין מחילה מן הנפטר חל גם על המעשים שעשה בעודו קטן (מתחת לגיל 13)?
תשובה: א. אם העלבת אותו בחייו והוא לא מחל לך במפורש, כתוב בהלכה שאתה צריך לקחת עשרה אנשים וללכת לקברו, ולומר שם: "חטאתי לה' אלוקי ישראל ולפלוני, ואמרתי לו כך וכך, ואני מבקש מחילה ממנו." ב. אם העלבת אותו בעודך קטן, אינך צריך לבקש מחילה ממנו.
שאלה: כנימות בפירות הדר: האם מספיק לקלף פירות הדר ואח"כ לשטוף אותם מתחת לברז כדי למנוע חשש כנימות? אם מגישים לי סלט פירות עם פירות הדר אני צריכה להמנע מלאכול? הרי רוב הסיכויים שלא ניקו את הפירות מכנימות.
תשובה: אם יש כנימות (הן ניכרות היטב בגלל צבען השחור) יש להסיר את הכנימות לפני הקילוף. אם לא הסירו לפני הקילוף יש להסירן מהמיץ או המאכל מכיון שהן ניכרות קל לזהותן ולהוציאן. אם הכנימות לא נראות אין לחשוש להן.
שאלה: מנהגי הלכות תפילה: האם יש עניין בתפילה לחכות לשליח ציבור. לדוגמא: בערבית, אחרי ברכת "המעריב ערבים", יש כאלה שמחכים לחזן, ורק אחר כך ממשיכים ל"אהבת עולם". האם הדבר נצרך?
תשובה: ראוי לחכות לשליח ציבור על-מנת שיוכל לענות אמן. מה שכן צריך להקפיד, זה להתחיל תפילת שמונה-עשרה עם הציבור, ולכן אדם שיודע בעצמו שהוא מתפלל לאט, יתחיל את התפילה לפני הציבור, בכדי שיוכל להתחיל תפילת שמונה-עשרה עם הציבור.
שאלה: לשנות מפני ה : אנחנו זוג בתחילת נישואנו. לאישתי קשה הריחוק מהוריה, ולכן אנחנו מרבים לנסוע לשבתות אליהם. הורי לא מרוצים מזה שאנחנו נמצאים יותר אצל ההורים שלה, והם מתעקשים שנהיה אצלם יותר. האם מותר לנו לא לספר להם שאנחנו נוסעים לשבת להורים של אישתי, וכשישאלו היכן היינו בשבת, להגיד להם שהיינו בבית שלנו?
תשובה: תשתדלו להתחמק כדי שלא להוציא דבר שאינו אמת מפיכם, אבל אם אין ברירה, מותר לשנות מפני ה
שאלה: מתי צריך ליטול ידיים, וכשאין מים: הבנתי שאחרי שנוגעים במקומות המכוסים, בנעלים, בשרוכים ובשיער צריך ליטול ידיים. א. גם ברצפה? ב. גם כשהנגיעה המקרית או לרגע קט? ג. יש חובה או הידור בנטלא? ד. מה לעשות כשאין מים, למשל כשהולכים בדרך, ורוצים לברך או לעסוק בדברי תורה? ושוב
תשובה: א. ברצפה לא. ב. אם יש חשש שזעה הגיעה ליד יש לנקותה. ג. אין צורך בנטלה. ד. אפשר לנקות בכל דבר כגון מטפחת.
שאלה: פיצויי פיטורים: חברה אשר מעבירה את הבעלות לאדם אחר, ולכך לפי החוק ישנה זכות לעובדים לבחור בין שתי אפשרויות או להמשיך לעבוד אצל הבעלים החדשים לפי התנאים החדשים, או להחליט שזו מבחינתם הרעת תנאי עבודה ואז הם זכאים לקבל פיצויים. מה הדין אם האדם העובד בחברה רוצה בכל אופן לעזוב את החברה, האם מותר לו לקבל פיצויים?
תשובה: זכותו של עובד לעזוב את העבודה כל אימת שירצה (עבדי הם ולא עבדים לעבדים) ולקבל פיצויים
שאלה: קדימה בטרמפים: האם יש בטרמפים בטרמפיאדה דין של "עני המהפך בחררה" או שמא יש לכך דין של הפקר, שפסק הרמ"א שאין בו איסור?
תשובה: הדבר תלוי בסיכויים להשיג טרמפ. במקום שיש סיכוי לכך יש דין מהפך בחררה. כשהסיכוי נמוך אין דין מהפך בחררה.
שאלה: יין ישראלי ללא פיקוח כשרות: מה מגדיר כשרות של יין? האם יין מיקב בוטיק (לא מסחרי) ישראלי בבעלות יהודית הוא כשר גם ללא פיקוח?
תשובה: אי-אפשר לקנות יין ללא פיקוח, מפני שיכול להיות שעובדים שם גוים.
שאלה: שתיה אצל חילוני: האם אפשר לשתות אצל חילוני בכלי זכוכית או חרסינה? האם יש הבדל בין שתיה קרה לחמה?
תשובה: אסור לשתות אצל חילוני מכוס זכוכית, כי סביר להניח שהוא לא הטביל את הכוסות, ואין הבדל בין סוגי המשקאות. מותר לשתות בכלי חרסינה, מפני שאינם טעונים טבילה, או בכוס חד-פעמית.
שאלה: הוספת מים למיחם בשבת: האם מותר בשבת לערות מים לתוך המיחם במקרה בו המים נגמרו? במיחם קיים ווסת המכבה את המיחם במקרה בו המים אינם מכסים את גוף החימום. האם הדבר נחשב בישול?
תשובה: לדעתי יש בזה איסור תורה של בישול בשבת, והדבר אסור.
שאלה: פריחה בעור: האם פריחה המתפשטת בעור צריכה למנוע מאדם מלהתפלל במנין, מלהניח תפילין, ומשאר מצוות?
תשובה: אם הוא יכול לקיים את המצוות, הוא חייב לקיים אותן, אבל אם אין באפשרותו לקיימן, הוא נחשב כאנוס והוא פטור מלקיימן.
שאלה: קריאה בתורה או הלבנת פנים?: בנוגע לתשובת הרב דב ליאור, כיון שקריאה בתורה היא דרבנן והלבנת פני חברו דאורייתא האם לא עדיף הדאורייתא על הדרבנן על מנת שהקורא לא יעלב?
תשובה: אם הטעויות הן בטעמים בלבד, זה לא לעיכובא, ושלא יתקנו את הקורא. אבל אם הטעויות הן לעיכובא, כלומר: טעויות שיש בהן שינוי משמעות, אי-אפשר להתחשב בכבודו של הבעל-קורא כאשר הציבור לא יוצא ידי חובה. ח דורשים את הפסוק: "אין חכמה ואין עצה ואין תבונה נגד ה'"- במקום שיש חילול ה', אין חולקים כבוד אפילו לרב. וכל-שכן כאן שלא יחששו לכבודו של הבעל-קורא, מפני שקריאה נכונה זהו חלק מכבוד שמים.
שאלה: השתלות והנדסה גנטית: אני לומדת כרגע באוניברסיטה על השתלות והנדסה גנטית. רציתי לדעת מה השקפת הדת בנושא. כמו כן שאלות יותר ספציפיות הן: מה היחס לגבי השתלות של איברים, בעיקר לב, של חזיר באדם והאם הן מותרות הלכתית? וכן מה לגבי השתלות מח (ראש) מאדם לאדם?
תשובה: הנושא ארוך ומורכב ולא כאן המקום. עייני בספרות התורנית העוסקת בנשואים אלו: תחומין, אסיא והחוברות של מכון פועה ועוד. השתלת אברים מותרת ואף מצוה בתנאי שה"תורם" כבר לא חי. קביעת המוות היא נמשוא הנדון בספרות הנ"ל. אין איסור בהשתלה מחזיר כבר בתלמוד מוזכר דמיון בין אברי החזיר לאדם השתלת מוח לא נראית לי מעשית כרגע. היא לא השתלה אלא החלפת כל הגוף בגוף אחר השאלה היא האם האדם יוכל לתפקד אחרי חילופי גברא כאלו?
שאלה: הפסק טהרה: האם אפשר להתיר הפסק טהרה שנעשה בין השמשות כ 20 דקות אחרי השקיעה?
תשובה: חייבים לבצע בדיקת הפסק טהרה ביום ולא בלילה. עשרים דקות אחרי שקיעה כבר נקרא לילה. במקרה כזה צריך לברר מתי היתה שקיעה באמת (יש לוחות מדויקים יותר ויש פחות) וגם לברר אם האשה לא עשתה איזה בדיקה במהלך היום.
שאלה: אמונת חכמים: יש לי שאלה שנורא מטרידה אותי, לאור מה שקרה בשואה שרבנים הורו לתמידיהם שלא לעלות לארץ,וקרה מה שקרה, זה מאוד פוגם באמונת חכמים! איך זה קרה? נהרגו אלפי אנשים שהקשיבו לרבניהם?
תשובה: הרבי מבעלז שאמר לחסידיו לא לעלות אמר אחרי השואה טעינו. גם גדולים יכולים לטעות. על כן אם יש מחלוקת בין גדולים מוטל על כל אחד לברר על מי עליו לסמוך. מי יותר צודק.או מי יותר גדול באמת. אך אף שיכולה להיות טעות גם אצל גדול בכל זאת יש להניח שבדרך כלל אין טעויות אצל גדולים ואפשר ונכון לסמוך עליהם.
שאלה: דיני בית הקברות: האם יש איסור להשען על קבר? וא"כ מהי תשובתו של אותו אדם?
תשובה: אסור להשען על קבר או מצבה, מפני שהמת ודברים שסביבו (מצבה וכדומה) אסורים בהנאה. ומי שנשען הרי הוא נהנה מצרכי המת. תשובתו של אדם כזה היא תשובה רגילה כלפי שמיא, שיתוודה על חטאו ויקבל לעתיד שלא לעשות זאת שוב.
שאלה: בנות צעירות במתנות לאביונים: האם בנות הסמוכות על שולחן אביהן (מעל גיל בת מצווה) צריכות לתת מתנות לאביונים בנפרד, או שיכולות לסמוך על נתינת אביהן עבור כל בני המשפחה (כמו שהאב נותן גם על אשתו)?
תשובה: אם יש להן כסף משלהן כגון דמי כיס הן חייבות. גם באשר לאישה ראוי שהאשה תתן בעצמה ולא תסמוך רק על בעלה.
שאלה: כבוד הורה שמשפיל הורה שני : אני עובדת סוציאלית ומטפלת באוכלוסיה מסורתית דתית. לא אחת הובאה בפניי התלבטות לעניין כבוד הורים. האם הרהורי כעס קשים ולעיתים אף ביטויים בפני הורה שיחדל להשפיל בנוכחות המטופל- הילד את ההורה השני הינם עבירה על כבוד הורים? זאת כאשר ההורה המשפיל אינו מבין ואינו מסכים כי הוא משפיל ואף ממשיך בהתנהגותו וגורם צער ונזק למשפחתו.
תשובה: אין להשפיל אדם אחר כיון שזו עבירה ובודאי את בן הזוג, מה עוד שזה בנוכחות הילד נוסף על זה הפן של הנזק החינוכי והמשפחתי, ולכן אדם חיצוני צריך לתפוס את ההורה בהזדמנות (כשהוא רגוע) ולהסביר לו את האיסור וכן הנזק החינוכי שזה גורם ולא מועיל לאף אחד. הרב רואי מרגלית.
שאלה: תפילה לעילוי נשמת גוי: אני עליתי לישראל, אבל בילדותי היה לי מטפלת מבוגרת לא יהודיה בלי ילדים שאהבה אותי כמו בן. לא מזמן היא נפטרה. יש ביהדות עניין להדליק נרות או תפילה לעילוי נשמת לא יהודי?
תשובה: מדין הכרת הטוב מן הראוי שתתפללי עליה
שאלה: כיבוד משפחת אמי: משפחתה של אימי גרה במרחק די גדול מביתנו ולכן אנו לא מתראים איתם כמעט בכלל אך בזמן אירועים משפחתיים או חגים וכד ישנם מפגשים שכאלה.אני כיום כבר חייל ב"ה,ויש לי כבר את החופשיות המלאה מבחינת ההורים שלי ללכת באמונתי ואכן כמעט שנה שאני נמנע מלהפגש איתם משום שאני לא מרגיש שום עניין חיובי בכך ולא עוד אלא תחושה של ירידה רוחנית בגלל כל ההערות שלהם(זקן,כיפה וכו ) ועוד הבעיה עם הנגיעה בדודות שלי שבהיותי ילד ולא מודע לאיסור החמור הייתי לוחץ להן ידיים וכו.אימי שמאוד קשורה אלי ממש קשה לה עם זה שאני הולך רק למשפחת אבי שהם שומרי תורה ומצוות ובייחוד לסבי שאנו לומדים יחד והיא הייתה רוצה שזה יהיה כך גם אצלה. אשמח לדעת את דעתו של כת"ר.
תשובה: יש לדבר על זה ולהסביר שאתה אינך אותו אדם שהיית קודם ושינית את אורח חייך, ואתה מכבד כל אדם באשר הוא, ואוהב את הדודות שלך, אך מה לעשות ויש איסור לגעת בהן. ויש לומר עוד שאין לך בעיה ללכת גם למשפחת אמך אם יכבדו אותך כמו שאתה מכבד אותם, ואולי יכול להיות הדבר מנוף לקרב אותם אל התורה והמצוות ושיראו בך כתובת משפחתית לכל ענין יהודי. לגבי ההערות אין מה להתרגש וכשיראו שאתה לא מגיב להערות הם ישלימו עם זה ויפסיקו. הרב רואי מרגלית.